黄公度
张云翔采兰堂
丈夫贵成名，人子重养志。
志养非鼎食，名成要身致。
世上万男儿，二者少称遂。
乐哉张公子，此事有馀地。
昔我游武林，始与张君值。
津津紫芝眉，落落青云器。
骅骝步康衢，鵰鹗腾秋翅。
一官天南州，艰难已尝试。
悠然望白云，归来为隐吏。
轩裳非吾心，菽水重亲意。
築堂九畹边，远取南陔义。
膳羞务馨洁，晨夕必躬视。
老人嗜国香，幽怀时一寄。
春风敷柔丝，色与恩袍类。
不效荆楚俗，纫之为佩璲。
不学会稽亭，徒然修事。
愿言倚玉树，同作庭阶瑞。
他年粉署握，永伴莱衣戏。